شوھرە بەیات
شوھرە بەیات (؛ لەدایکبووی ١٩٨٧) ژنە دادوەرێکی شەتڕەنجی ئێرانییە، کە لە ئینگلتەرا دەژی. ئەو سەرۆکی دادوەرانی پاڵەوانییەتی شەتڕەنجی جیھانیی ژنان بوو لە ساڵی ٢٠٢٠. لە ئازاری ٢٠٢١، بەیات لەلایەن وەزارەتی دەرەوەی حکوومەتی ئەمریکا خەڵاتی نێونەتەوەیی ژنانی ئازای پێدرا، ئەمەش لەپای بوونە پاڵەوان بۆ مافەکانی ژنان و گوێنەدان بە ھەڕەشەکانی حکوومەتی ئێران.

ژیان 
شوھرە بەیات لە دایکبووی ١٩٨٧، لە شاری ڕەشت لە ئێران. داپیرەی باوکی جوولەکە بوو کە لە باکو، ئازەربایجان کۆچی کردبوو بۆ ئێران لە کاتی جەنگی جیھانیی دووەم. ئەوان شوناسی جووی خۆیان بەنھێنی ھێشتبوویەوە. بەیات بووەتە پاڵەوانی ئێران بۆ پاڵەوانییەتی خوار تەمەن ١٢ ساڵان. ئەو لە ساڵی ١٩٨٨، ماستەری لە ئەندازیاری سەرچاوە سرووشتییەکان بەدەستھێنا.

کاتێک بەیات تەمەنی بووە ٢٥ ساڵان، بووە دادوەری یاری شەتڕەنج، ئەو سەرۆکی دادوەرانی پاڵەوانییەتی شەتڕەنجی جیھانیی ژنان بوو لە ساڵی ٢٠٢٠. کاتێک وێنەی ناوبراو بە سەرپۆشێک بڵاوبوویەوە کە تەنیا لە دەوری ملیدا بوو ئەوا لە ناوخۆی ئێران کاردانەوەی تووندی لێ کەوتەوە. دواتر فیدراسیۆنی شەتڕەنجی ئێران، داوای لێکرد کە لە تۆڕە کۆمەڵایەتییەکان داوای لێبووردنێک بکات و وێنەکەش بگۆڕێت بەوێنەیەکی حیجاب لەسەر، بەڵام شۆھرە ئەوەی ڕەتکردەوە.

دوای ئەم ڕووداوانە، لە کانوونی دووەمی ٢٠٢٠ توانی مافی پەنابەرێتی لە بەریتانیا وەربگرێت.

سەرچاوەکان 

لەدایکبووانی ١٩٨٧
زیندووان
ئەو ژنانەی خەڵاتی نێونەتەوەییی ژنانی بوێریان وەرگرتووە